GUNKUL-W ปิดเทรดวันแรก 4.74 บ. สูงกว่ามูลค่าที่โบรกฯให้ 1.29-1.61 บ.
GUNKUL-W ปิดเทรดวันแรก 4.74 บ. สูงกว่ามูลค่าที่โบรกฯให้ 1.29-1.61 บ.
9 ต.ค. 2558

ผู้สื่อข่าวรายงานว่า GUNKUL-W ปิดเทรดวันแรกที่ 4.74 บาท มูลค่าซื้อขาย 43.73 ล้านบาท โดยเปิดตลาดที่ 6.05 บาท ราคาปรับตัวขึ้นสูงสุดที่ 6.35 บาท และราคาปรับตัวลงต่ำสุดที่ 4.74 บาท
ขณะที่หุ้น GUNKUL ปิดที่ 19.90 บาท เพิ่มขึ้น 0.10 บาท (+0.51%)มูลค่าซื้อขาย 1,437.32 ล้านบาท โดยเปิดตลาดที่ 20.10 บาท ราคาปรับตัวขึ้นสูงสุดที่ 20.40 บาท และราคาปรับตัวลงต่ำสุดที่ 19.90 บาท
บล.ทิสโก้ ระบุในบทวิเคราะห์ฯประเมินมูลค่าที่เหมาะสมของใบสำคัญแสดงสิทธิที่จะซื้อหุ้นสามัญของ บมจ.กันกุลเอ็นจิเนียริ่ง(GUNKUL)ใช้ชื่อย่อว่า GUNKUL-W โดยคาดว่าจะมี All-in Premium +43.66%
เนื่องจากราคาใช้สิทธิที่สูงกว่าราคาหุ้นแม่ในกระดานถึง 26% แต่มีปัจจัยที่ต้องระวังคือ อายุที่ค่อนข้างสั้นเพียง 2 ปี และใบสำคัญแสดงสิทธิส่วนใหญ่อยู่ในมือของเจ้าของกิจการ เนื่องจากในวันที่ขึ้นเครื่องหมาย XRW ราคาหุ้นในกระดานที่ไม่ถึง 20 บาท ต่ำกว่าราคาเพิ่มทุนที่ 22 บาท ทำให้ตระกูลดำรงปิยวุฒิ์ (กันกุล กรุ๊พ) ใช้สิทธิเพิ่มทุน และได้ใบสำคัญแสดงสิทธิส่วนใหญ่ไป
จากการประเมินมูลค่าที่เหมาะสมด้วยวิธี BSM อ้างอิงราคาปิดหุ้นแม่ที่ 19.80 บาท (8 ต.ค.) จะได้มูลค่าที่เหมาะสมของ GUNKUL-W ที่ 1.45 บาท และด้านผู้ได้รับ GUNKUL-W ไม่มีต้นทุนจากการเปลี่ยนแปลงราคาหุ้นในกระดาน พร้อมให้กรอบการแกว่งของ GUNKUL-W ไว้ที่ 1.29-1.61 บาท เมื่อราคาหุ้น GUNKUL เคลื่อนไหวในกรอบ 19.30-20.30 บาท โดยมี Volatility 45% per year
GUNKUL ประกอบธุรกิจเป็นผู้ผลิต จัดหา และจัดจำหน่ายอุปกรณ์สำหรับระบบไฟฟ้า และอุปกรณ์สำหรับระบบพลังงานทดแทน ธูรกิจผลิตและจำหน่ายไฟฟ้าจากพลังงานทดแทน และธุรกิจก่อสร้างโรงไฟฟ้าพลังงานทดแทน
GUNKUL-W จำนวนที่ออก 91.66 ล้านหน่วย จัดสรรให้แก่ผู้ซื้อหุ้นเพิ่มทุนในอัตราส่วน 12 : 2 : 1 (ขึ้นเครื่องหมาย XW ในวันที่ 25 ส.ค. 2015) อัตราใช้สิทธิ 1 : 1  @ 27.00 บาท, อายุ 2.00 ปี สามารถใช้สิทธิได้ทุกวันทำการสุดท้ายของเดือน มี.ค., มิ.ย., ก.ย. และ ธ.ค. (ใช้สิทธิครั้งแรกในวันที่ 30 ธ.ค. 15 และใช้สิทธิได้ครั้งสุดท้ายในวันที่ 29 ก.ย. 2017)
 